На основу члана 20. Закона о локалној самоуправи ("Службени гласник РС", бр. 129/07, 83/14 - др.закон, 101/16 – др.закон и 47/18), Законa о контроли државне помоћи ("Службени гласник РС", бр. 51/09), члана 21. тачка 7) Статута града Панчева ("Службени лист града Панчева" бр. 25/15 - пречишћен текст, 12/16, 8/19 и 16/19), Одлуке о додели бесповратних средстава предузетницима, микро и малим правним лицима - привредним субјектима са територије града Панчева за набавку машина и опреме („Службени лист града Панчева“ број 13/17 и 16/19), Одлуке о буџету града Панчева за 2019. годину (“Службени лист града Панчева” бр. 33/18, 7/19 и 15/19), Стратегије развоја града Панчева 2014-2020 и Закључка Градоначелника града Панчева број: II-06-020-2/2019-767 од 24.07.2019. године, Градоначелник града Панчева расписује

**Јавни конкурс за доделу бесповратних средстава предузетницима, микро и малим правним лицима – привредним субјектима са територије града Панчева за набавку машина и опреме за 2019. годину**

 **1. ОСНОВНЕ** **ИНФОРМАЦИЈЕ**

Град Панчево додељује бесповратна средства предузетницима, микро и малим правним лицима-привредним субјектима са територије града Панчева за набавку машине и опреме за 2019. годину, која су опредељена Одлуком о буџету града Панчева за 2019. годину у оквиру Раздела 4 - Градска управа, Програм 3 - Локални економски развој, Програмска класификација 1501-0001, Програмска активност: Унапређење привредног и инвестиционог амбијента, функција 130-Опште услуге, на позицији 104, економска класификација 454–Подршка микро и малим предузећима и предузетницима - конкурс, у износу од 7.000.000,00 динара.

Висина средстава-За реализацију активности предвиђено је укупно 7.000.000,00 динара.

Временски оквир конкурса- Јавни конкурс за доделу бесповратних средстава отворен је до утрошка средстава у 2019.години.

Јавни конкурс за доделу бесповратних средстава представља основ за добијање *de minimis* државне помоћи.

 **2. НАМЕНА СРЕДСТАВА:**

Бесповратна средства се додељују за набавку искључиво нових основних средстава од значаја за унапређење пословне делатности.

Под основним средствима у овом смислу подразумевају се **машине и опрема, која се прибављају од привредног субјекта.**

Подносилац пријаве може да учествује на Јавном конкурсу са највише једном пријавом.

 **3. ВИСИНА СРЕДСТАВА:**

Минималан износ који се додељује је 100.000,00 динара, а максималан износ је 700.000,00 динара.

Средства се додељују највише до 50% вредности купопродајне цене основних средстава, без пореза на додату вредност (ПДВ).

Средства се дозначују на текући рачун подносиоца пријаве, тек након што подносилац пријаве прикаже извод из банке да је платио минимално 50% или преостали износ до пуне купопродајне цене ако су из буџета Града додељена средства у мањем износу од 50% од вредности купопродајне цене, укључујући плаћен ПДВ на укупан износ.

Подносилац пријаве је у обавези да плати и ПДВ.

Износ одобрених средстава може бити мањи од износа тражених средстава.

 **4. УСЛОВИ ЗА УЧЕШЋЕ НА КОНКУРСУ:**

Право на доделу средстава имају предузетници, микро и мала правна лица – привредни субјекти регистровани код Агенције за привредне регистре (АПР), који испуњавају следеће услове:

- да имају седиште на територији града Панчева;

- да обављају делатност најмање 12 месеци пре расписивања овог Конкурса;

- да обављају производну, услужну или трговинску делатност;

- да подносиоцу пријаве није био блокиран рачун дуже од седам дана у претходних 12 месеци, пре расписивања овог Конкурса;

- да је подносилац пријаве измирио доспеле обавезе по основу јавних прихода Републике Србије и изворних јавних прихода јединице локалне самоуправе;

- да није у групи повезаних привредних субјеката у којој су неки од чланова средња и велика правна лица;

- да подносилац пријаве и добављач/продавац машине или опреме која се набавља, нису повезана лица у смислу Закона о привредним друштвима;

- да над привредним субјектом није покренут стечајни поступак или поступак ликвидације;

- да није у тешкоћама, а према дефиницији привредног субјекта у тешкоћама, у складу са Уредбом о правилима за доделу државне помоћи;

- да подносиоцу пријаве није додељена de minimis државна помоћ у текућој и претходне две фискалне године у укупном износу већем од 23.000.000,00 динара;

- да није примио бесповратна средства из јавних средстава на републичком и покрајинском нивоу, а за исте намене, у текућој години

- да заступник подносиоца пријаве није кривично гоњен и осуђиван;

- да се машине и опрема прибављају искључиво од привредног субјекта.

**Средства се не додељују:**

* за програме примарнe пољопривредне производње;
* за куповину путничких возила и транспортних средстава;
* за производњу дуванских производа;
* за штампање и умножавање аудио и видео записа, изузев штампарских услуга;
* за консултантске, маркетиншке и рачуноводствене услуге;
* за делатност забавних игара и игара на срећу (организовање игара на срећу, лутрија и сличних делатности);
* за производњу и продају оружја и војне опреме;
* за производњу и промет нафте и нафтних деривата;
* за производњу челика и синтетичких влакана и вађење угља;
* за производњу и промет било ког производа или активности које се према домаћим прописима или међународним конвенцијама и споразумима сматрају забрањеним.

 **5. ДОКУМЕНТАЦИЈА КОЈА СЕ ОБАВЕЗНО ПОДНОСИ:**

* 1. пријава за Конкурс;
	2. решење/извод о регистрацији привредног субјекта у АПР-у не старијe од 6 месеци;
	3. оснивачки акт (за микро и мала правна лица);
	4. фотокопија биланса успеха, биланса стања, статистичког извештаја и пореског биланса по усвојеном завршном рачуну за 2017. и 2018. годину;
	5. потврда Народне банке Србије о броју дана неликвидности рачуна у претходних 12 месеци, пре дана расписивања овог Конкурса;
	6. уверење Секретаријата за пореску администрацију Градске управе града Панчева о измирености доспелих пореских обавеза по основу изворних јавних прихода јединице локалне самоуправе, не старије од седам дана од дана подношења пријаве и Секретаријата за финансије Градске управе града Панчева;
	7. уверење Пореске управе Министарства финансија - филијала Панчево о измиреним пореским обавезама;
	8. потписана изјава о прихватању услова за доделу средстава (изјава бр. 1);
	9. потписана изјава о сагласности за коришћење датих података (изјава бр. 2);
	10. потписана изјава о свим раније примљеним (*de minimis)* државним помоћима*,* које су подносиоцу захтева додељене у текућој и претходне две фискалне године са републичког, покрајинског и градског нивоа (изјава бр.3);
	11. потписана изјава о непостојању неизмирених обавеза (изјава бр. 4);
	12. потписана изјава о повезаним лицима (изјава бр. 5);
	13. потписана изјава о броју запослених у 2017. и 2018. години (изјава бр. 6);
	14. потписана изјава о досадашњем коришћењу средстава града Панчева (изјава бр. 7);
	15. предрачун/авансни рачун/рачун у зависности од степена реализације плаћања;
	16. извод из банке (уколико је плаћање извршено, делимично или у целости);
	17. уверење о некажњавању законског заступника које издаје полицијска управа;
	18. уверење да против законског заступника подносиоца пријаве није покренут кривични поступак које издаје надлежни суд;
	19. уверење да против законског заступника подносиоца пријаве није покренута истрага које издаје надлежно јавно тужилаштво.

Комисијa за доделу бесповратних средстава предузетницима, микро и малим правним лицима - привредним субјектима са територије града Панчева за набавку машина и опреме (у даљем тексту:Комисија) задржава право да затражи допуну поднете документације и оригинале одређене документације на увид.

 **6. НАЧИН И РОК ЗА ПОДНОШЕЊЕ ПРИЈАВА**

Пријава са пратећом документацијом подноси се на обрасцима који се могу преузети на интернет презентацији града Панчева [www.pancevo.rs](http://www.pancevo.rs/), у модулу услуге/конкурси и јавни позиви и у Градском услужном центру, Трг Краља Петра I бр. 2-4.

Пријава са пратећом документацијом подноси се у затвореној коверти на адресу: Град Панчево, Трг Краља Петра I бр. 2-4, поштом или лично предајом на писарници Градске управе града Панчева, са назнаком: „НЕ ОТВАРАТИ – Јавни конкурс за доделу бесповратних средстава предузетницима, микро и малим правним лицима у 2019. години“.

Неће се узимати у разматрање неблаговремене, недопуштене, неразумљиве и непотпуне пријаве.

 **7. ДОНОШЕЊЕ ОДЛУКЕ**

Одлуку о додели средстава доноси Градоначелник града Панчева, на предлог Комисије.

Комисија врши проверу приспелих пријава, односно проверу испуњености услова Јавног конкурса и бодовање и рангирање пријава, на седницама које се одржавају до 10. у месецу за пријаве пристигле на овај конкурс у претходном месецу.

Одлука о додели средстава објављује се на званичној интернет презентацији града Панчева.

Подносилац пријаве којем ће бити одобрена средства у обавези је да отвори наменски рачун (уколико га не поседује) код Управе за трезор, Министарство финансија - Филијала Панчево пре закључења Уговора са градом Панчевом, којим ће се уредити међусобна права и обавезе уговорних страна.

 **8. ОСТАЛЕ ИНФОРМАЦИЈЕ**

Јавни конкурс објављује се на интернет презентацији Града Панчева [www.pancevo.rs](http://www.pancevo.rs/).

Све додатне информације могу се добити на телефон:

013/353-361, контакт особа: Тања Темишварац, mail: tanja.temisvarac@pancevo.rs